Башҡорт телевидениеһы 1959 йылдың 1 мартында эшләй башлай. 1960 йылдың 1 октябрендә беренсе күсмә телевизион станция (ПТС) файҙаланыуға тапшырыла. Башҡорт дәүләт филармонияһында барған концерт беренсе тапҡыр туранан -тура бар республикаға трансляциялана. Тәүҙә телетапшырыуҙар аҡлы-ҡаралы төҫтә генә була, 1985 йылдың 1 февраленән Башҡорт телевидениеһы тапшырыуҙарын төҫлө форматта алып бара. 1986 йылдың 5 июнендә беренсе «Төмән — Өфө — Ҡаҙан» телекүпере үткәрелә. 1991 йылда БАССР Телевидение һәм Радио тапшырыуҙар Комитетының атамаһы «Башҡортостан» Дәүләт телевидение һәм радио тапшырыуҙар компанияһы" (ДТРК) тип үҙгәртелә. 2002 йылда «Башҡортостан» ДТРК-һы «Башҡортостан» ДТРК-һы Федераль Дәүләт унитар предприятиеһы (Бөтә Рәсәй дәүләт телевидение һәм радио тапшырыуҙар компанияһының кесе предприятиеһы) тип үҙгәртеп ҡорола. 2015 йылдың 20 апреленән Башҡортостан Республикаһы президенты Рөстәм Хәмитов һәм Бөтә Рәсәй дәүләт телевидение һәм радио тапшырыуҙар компанияһының генераль директоры Олег Добродеев һанлы ҡорамалды эшләтеүгә рөхсәт бирә.